4.De svenske myndigheder indgav ansøgning EGF/2016/002 SE/Ericsson den 31. marts 2016, dvs. inden for en periode på 12 uger fra den dato, hvor interventionskriterierne, der er omhandlet i EGF-forordningens artikel 4, var opfyldt. Kommissionen bekræftede samme dato kvittering for modtagelse af ansøgningen. Kommissionen anmodede den 2. maj 2016, dvs. inden for to uger fra den dato, hvor Kommissionen havde modtaget en oversættelse af ansøgningen, om yderligere oplysninger fra Sverige. De yderligere oplysninger blev indsendt inden for seks uger efter anmodningen. Den frist på 12 uger efter modtagelsen af den fuldstændige ansøgning, inden for hvilken Kommissionen skal afslutte sin vurdering af, om ansøgningen opfylder betingelserne, for at der kan ydes økonomisk støtte, udløber den 5. september 2016.

Dato for kvittering for modtagelse af ansøgningen

3.Efter en vurdering af denne ansøgning har Kommissionen i overensstemmelse med de gældende bestemmelser i EGF-forordningen konkluderet, at betingelserne for økonomisk EGF-støtte er opfyldt.

1.De regler, der gælder for økonomisk støtte fra Den Europæiske Fond for Tilpasning til Globaliseringen (EGF), er fastsat i Europa-Parlamentets og Rådets forordning (EU) nr. 1309/2013 af 17. december 2013 om Den Europæiske Fond for Tilpasning til Globaliseringen (2014-2020) og ophævelse af forordning (EF) nr. 1927/2006 ("EGF-forordningen").

Beregning af afskedigelser og aktivitetsophør

9.Afskedigelserne i referenceperioden er blevet beregnet som følger:

–1 244 fra den dato, hvor arbejdsgiveren i medfør af bestemmelserne i artikel 3, stk. 1, i Rådets direktiv 98/59/EF skriftligt underrettede den kompetente offentlige myndighed om de planlagte kollektive afskedigelser. De svenske myndigheder bekræftede forud for datoen for afslutningen af Kommissionens vurdering, at disse 1 244 afskedigelser faktisk har fundet sted.

Støtteberettigede modtagere

10.Ud over de allerede omhandlede arbejdstagere omfatter de støtteberettigede modtagere 312 arbejdstagere, der blev afskediget før eller efter referenceperioden på fire måneder. Disse arbejdstagere blev alle afskediget efter den generelle meddelelse om de planlagte afskedigelser den 11. september 2015. Der kan etableres en klar årsagssammenhæng til den begivenhed, som udløste afskedigelserne i referenceperioden. De svenske myndigheder erklærede, at disse afskedigelser alle var en del af den samme afskedigelsesprocedure, men nogle afskedigelser blev først meddelt efter udløbet af referenceperioden.

11.Det samlede antal støtteberettigede modtagere er således på 1 556.

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen

12.Til støtte for, at der findes en sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen, anfører Sverige, at afskedigelserne fandt sted inden for Ericssons produktion af telekommunikationsmateriel.

13.I de seneste år har Ericsson koncentreret de fleste af sine anlæg til produktion og udvikling af materiel i Asien, hvor ikke blot de største vækstmarkeder befinder sig, men hvor også en tilsvarende kvalitet kan leveres til lavere omkostninger.

14.En undersøgelse af outsourcing i Europa foretaget af Ernst & Young viste, at outsourcing af produktion og udviklingsaktiviteter især gør sig gældende inden for IT- og telekommunikationsbranchen. Asien dominerer som bestemmelsessted for outsourcing.

15.Ifølge data offentliggjort af Ericsson har virksomheden gradvis skåret ned på medarbejderantallet i Sverige (fra 21 178 i 2005 til 17 858 i 2014), men er i mellemtiden vokset voldsomt på verdensplan (fra 56 055 i 2005 til 118 055 i 2014), og Indien er i øjeblikket det land med flest ansatte.

16.Den svenske fagforening, Unionen, anfører, at Ericsson fortsat ansætter i Europa, men kun personer med et helt andet sæt færdigheder. Ansatte med kvalifikationer inden for produktion og udvikling af materiel genansættes normalt ikke af virksomheden. Hovedparten af virksomhedens vækst i dag findes inden for softwareudvikling. Selv om der foretages noget softwareudvikling i Europa, sker størstedelen af væksten i denne sektor også i Asien, hvor Ericsson udvider sine aktiviteter.

17.Hidtil har Nace 2, hovedgruppe 26, været genstand for 14 EGF-ansøgninger, hvoraf 11 er baseret på handelsrelateret globalisering og 3 på den globale finansielle og økonomiske krise.

Begivenheder, der gav anledning til afskedigelserne og til aktivitetsophør

18.De begivenheder, der har givet anledning til disse afskedigelser, er den helt eller delvise lukning af produktionslinjer af materiel til trådløs telekommunikation på forskellige Ericsson-anlæg (Borås, Karlskrona, Kista/Stockholm, Kumla, Linköping og Göteborg) i Sverige, og lukningen af et komplet anlæg i byen Katrineholm.

19.I lyset af stagnerende vækst kombineret med hårdere konkurrence fra asiatiske producenter har Ericsson skåret ned på produktionen af telekommunikationsmateriel, hvilket er en proces, der begyndte for næsten to årtier siden. Virksomheden solgte hele sin mobiltelefonudvikling og sin produktionslinje til konkurrenten Sony i februar 2012. Ericsson koncentrerer sine resterende produktionslinjer af materiel på produktionsanlæg i Asien.

20.I de første seks måneder af 2015 meddelte Ericsson successivt tabet af 1 611 arbejdspladser på syv anlæg i Sverige. Da nogle af de ansatte allerede havde nået pensionsalderen, medregnes de ikke i det antal afskedigelser, som indebærer et førtidigt beskæftigelsesophør. Følgelig indberettede Sverige 1 556 afskedigede arbejdstagere. Den 11. september 2015 underrettede Ericsson de svenske myndigheder skriftligt om de planlagte kollektive afskedigelser.

Afskedigelsernes forventede virkning på økonomien på lokalt, regionalt og nationalt plan og på beskæftigelsen

21.Den forventede indvirkning af afskedigelserne på de lokale og regionale arbejdsmarkeder er meget forskellig fra region til region. Ved første øjekast forekommer indvirkningen ubetydelig, især i meget tætbefolkede områder. Generelt kan det dog siges, at alle regioner står over for det problem, at en relativ stor gruppe af ældre arbejdstagere med samme baggrund er blevet afskediget på samme tidspunkt. De fleste af disse arbejdstagere har ikke de kvalifikationer, der efterspørges på det lokale arbejdsmarked. Dette misforhold er især synligt i Kista, som er byen med flest afskedigelser (762 arbejdstagere). Selv om Kista ligger i hovedstadsområdet Stockholm, som er en region med en meget dynamisk økonomi, lav arbejdsløshed og mange ledige job, var mere end 400 afskedigede arbejdstagere stadig arbejdsløse på tidspunktet for indgivelsen af ansøgningen om EGF-støtte. Opkvalificering og omskoling af så mange ældre arbejdstagere med stort set samme baggrund er den største udfordring, som de lokale myndigheder står over for. I visse regioner, f.eks. i Karlskrona, betyder et større antal nyligt ankomne migranter ekstra pres på det lokale arbejdsmarked.

22.Arbetsförmedlingen, den svenske offentlige arbejdsformidling, har foretaget en analyse af arbejdsmarkedssituationen i de berørte regioner og drøftet behovene med de lokale myndigheder og fagforeningerne. Som følge heraf har den svenske regering besluttet at målrette en eventuel EGF-støtte på anlæggene i Kista, Katrineholm og Kumla, da disse står over for de største udfordringer. Der vil dog også blive tilbudt individualiseret hjælp til arbejdstagere, der er blevet afskediget på andre anlæg.